Nú er 27. árgangur alþjóðlega vísindaritsins Icelandic Agricultural Sciences kominn út og allar greinarnar sem þar birtast eru einnig aðgengilegar á heimasíðu ritsins , www.ias.is . Í heftinu er að finna níu greinar eftir valinkunna innlenda og erlenda fræðimenn sem fjalla um hin fjölbreytilegustu efni , auk ritstjórnargreinar . Fyrst ber að nefna yfirlitsgrein um ónæmisviðbrögð í þorski , en slík grunnþekking er afar mikilvæg ef takast á að þróa arðbært þorskeldi hérlendis . Í ritinu eru einnig merkilegar greinar um rannsóknir á kuldaaðlögun vetrarhveitis , mat á frumframleiðni íslensks graslendis með fjarkönnun , rannsókn á listeríusýkingu í hrossum , mælingar á eðlis - og efnaeiginleikum uppfoks og rykmengunar á Íslandi , erfðafræðileg greining á sögu og stofngerð íslenska hestsins , jarðvegsrannsóknir á afdrifum áborins fosfórs í túnum hérlendis , frjókornarannsóknir til að skýra gróðurfarssögu birkis og blöndun þess við fjalldrapa frá Ísaldarlokum hérlendis og að lokum rannsókn á rótarvexti íslenska birkisins . Ritstjórn IAS vill vekja athygli ykkar á ritinu og hvetur starfsfólk útgáfustofnana og aðra fræðimenn og konur til að kynna sér þessar nýju greinar . Nánar um útgáfu IAS Í ár bárust ritinu alls 55 handrit til birtingar . Fjöldi innsendra handrita , sem einkum berast frá Asíu , falla ekki að landfræðilegu áherslusviði ritsins ( norðlæg eða önnur svöl svæði ) og er því hafnað strax . Í ár voru það alls 39 handrit . Hin 16 handritin voru send í faglega ritrýni og á því stigi féllu 5 handrit út og má segja að það sé mjög hátt hlutfall ( 31% ) , en sýnir að hin faglega ritrýni er vel unnin . Tvö handrit sem bárust á þessu ári hafa nú verið ritrýnd og ná væntanlega að birtast í næsta hefti . IAS er í opnum aðgangi ( open access ) og kemur út einu sinni á ári og er einungis með ritrýndar vísindagreinar á ensku . Það er í hópi fyrsta flokks vísindarita ( ISI ) og sem slíkt fékk það núna þriðja árið í röð mat frá Tomson Reuters Web of Knowlgede . Fyrstu tvö árin var matsstuðullinn ( ISI Impact Factor ) 0,562 og 1,750 , sem er mjög góður árangur , en hann féll í 0,071 á þessu ári . Þennan mikla breytileika má skýra með því að ISI matsstuðullinn byggir bara á tilvitnun í greinar síðustu tveggja ára og þar sem við gefum einungis út mjög fáar greinar á hverju ári getur matsstuðullinn fallið í mjög lága tölu ef lítið er vitnað í greinar eins árs . Ritið kemur jafnframt út frekar seint á árinu og það dregur einnig úr líkum á háum matsstuðli og eykur breytileikann , þar sem stuðullinn byggir þá nær eingöngu á einu ári . Ritstjórn vill því gjarnan færa útgáfuna fram til að draga úr þessum sveiflum . Ritstjórn hefur nú gengið frá samningi um að allar greinar sem birtast hér eftir í IAS munu hafa svokallað doi-númer , en slík rafræn tilvísunarnúmer eru að verða krafa fyrir öll fyrsta flokks vísindarit . Heftið í ár eru samtals 125 blaðsíður og í því eru nokkrar greinar sem eru mun lengri en sett viðmið . Við það eykst kostnaður umtalsvert fyrir útgefendur . Til að stemma stigu við þessari þróun hefur ritstjórn nú ákveðið að setja 12 bls hámarkslengd á almennar greinar sem höfundar geta fengið birtar sér að kostnaðarlausu , en taka 250 € ( um 40.000 ISK ) gjald fyrir hverja blaðsíðu umfram þá lengd . Þetta gjald samsvarar tæplega raunkostnaði við útgáfu hverrar blaðsíðu í ritinu . Nánar má sjá um þetta í leiðbeiningum til höfunda ( e. Instructions to Authors ) á heimasíðu ritsins ( www.ias.is ) . Við tökum við handritum að greinum í ritið árið um kring og birtum þær á netinu jafnskjótt og þær eru tilbúnar til birtingar . Þar sem nokkur handrit eru nú þegar í vinnslu má gera ráð fyrir að fyrstu greinar í hefti 28 / 2015 birtist á netinu í byrjun næsta árs . Ritið er fáanlegt hjá : Margréti Jónsdóttur , LbhÍ , Keldnaholti , 112 Reykjavík ( margretj@lbhi.is ) . Bændasamtök Íslands Háskólinn á Hólum Landbúnaðarháskóli Íslands Landgræðsla ríkisins Rannsóknarstöð skógræktar , Mógilsá Tilraunastöð Háskóla Íslands í meinafræði , Keldum